5 vjet pas çështjes Ivezaj: Si u sensibilizuan amerikanët për Kosovën
Çështja Ivezaj solli disa rrjedhoja që komuniteti shqiptar i Amerikës nuk i kishte parashikuar
Komuniteti shqiptar i Miçiganit po përkujton 25 vjetorin e një ngjarjeje që pati rëndësi për sensibilizimin e zyrtarëve dhe të opinionit amerikan lidhur me Kosovën. Në pranverë të vitit 1981, shqiptarët e Amerikës zhvilluan një demonstratë në Uashington në mbështetje të Kosovës. Pesë vjet më vonë, në vitin 1986, kur njëri prej pjesëmarrësve të protestës, Pjetër Ivezaj, u kthye në Mal të Zi, ai u arrestua nga autoritetet jugosllave. Çështja Ivezaj bëri bujë në Shtetet e Bashkuara dhe solli disa rrjedhoja që komuniteti shqiptar nuk i kishte parashikuar. Më 3 tetor 1986, Departamenti amerikan i Shtetit njoftoi se Jugosllavia kishte arrestuar një shtetas amerikan 30-vjeçar nga Sterling Heights i Miçiganit, i cili kishte shkuar për të vizituar të afërmit në Mal të Zi. Në njoftim thuhej se zoti Pjetër Ivezaj, punonjës i sistemit të shkollave në Detroit, akuzohej për pjesmarrje në një organizatë që zhvillonte veprimtari kundër Jugosllavisë. Gjyqi kundër tij filloi po atë ditë në Mal të Zi. Anëtari i Dhomës së Përfaqësuesve të Kongresit amerikan, William Broomfield deklaroi për median se zoti Ivezaj ishte arrestuar për arsyen e vetme se kishte marrë pjesë në një demonstratë përpara ambasadës jugosllave në Uashington. Arrestimi i Pjetër Ivezajt nga autoritetet e ish-Jugosllavisë shërbeu si një pikë kthese për komunitetin shqiptar. Mes shqiptarëve të Amerikës nisi një lëvizje për sensibilizimin e zyrtarëve amerikanë lidhur me shtypjen e shqiptarëve në ish Jugosllavi dhe sidomos në Kosovë. Ekrem Bardha ishte njëri nga veprimtarët aktivë të komunitetit shqiptar të Miçiganit, i cili, duke shfrytëzuar njohjet me zotin Broomfield, iu drejtua atij për ndihmë. Në një intervistë për Zërin e Amerikës, zoti Bardha e përshkruan kështu shqetësimin e sinqertë që tregoi zoti Broomfield: Gjergj Ivezaj, Kryetar i shoqatës “Malësia e Madhe” në Detroit thotë se arrestimi i Pjetër Ivezajt shkaktoi protestë tek shqiptarët, sepse ai nuk kishte kryer ndonjë vepër penale: Pas ndërhyrjes së fuqishme të kongresistëve pranë Departamentit të Shtetit, autoritetet jugosllave u detyruan ta lirojnë shumë shpejt zotin Ivezaj. Më 10 tetor 1986, Senatori i Miçiganit, Carl Levin dhe kongresisti William Broomfield njoftuan se Jugosllavia do të lironte brenda 24 orësh Pjetër Ivezajn dhe do ta lejonte të kthehej në Shtetet e Bashkuara. Zoti Bardha thotë se incidenti tregoi se sa shumë mund të bënin shqiptarët nëse vepronin të bashkuar për çështjet e tyre. Ai e quan çështjen Ivezaj një rast historik. Zoti Gjergj Ivezaj mendon se incidenti solli disa rrjedhoja të paparashikuara për shqiptarët: